Nykykodeista löytyy pääosin kahdenlaisia sulakkeita; keraamisen valkoisia tulppasulakkeita sekä automaattisulakkeita. Mikäli sähköt katkeavat osasta asuntoasi, on aika marssia usein ulko-oven vierestä löytyvän sähkökeskuksen luokse. Ennen sulakkeiden tarkastusta viimeksi käytetty sähkölaite on hyvä kytkeä pois päältä tai irrottaa pistorasiasta. Yleensä juuri se viimeksi käytetty sähkölaite on ylikuormituksen ja sitä seuraavan sähkökatkon syy.
Automaattiset ja uudelleenkäytettävät sulakkeet löytyvät uudemmista asuinhuoneistoista. Toiminnassa olevat sulakkeet ovat I-asennossa ja toimimattomat 0-asennossa. Pois päältä kääntyneen sulakkeen voi yksinkertaisesti kytkeä takaisin päälle vipua kääntämällä. Mikäli sulake ei pysy I-asennossa, on asuntosi sähköasennuksessa vika ja sinun tulee kutsua paikalle huoltomies.
Vanhanmallisten tulppasulakkeiden vaihtoon tarvitset puolestaan uuden sulakkeen, joita kannattaakin ostaa ennakolta varastoon kotiisi. Ennen tulppasulakkeen tarkastamista tai vaihtamista, asunnon sähköt tulee katkaista sulaketaulun pääkytkimestä. Palaneen sulakkeen päästä tulisi irrota punainen merkkinasta, eli se sulake, jossa punaista nastaa ei ole, on palanut. Varmista sulaketta ympäröivän posliinisen varokekannen olevan ehjä. Rikkoutunut varokekansi tulee korvata uudella huoltoyhtiön tai sähköammattilaisen toimesta ennen sulakkeen vaihdon jatkamista. Jos kansi on ehjä, vaihda sulake uuteen samanlaiseen ja kytke lopuksi virta takaisin pääkytkimestä.
Joistain sähkökeskuksista löytyy lisäksi erillinen vikavirtasuoja, joka suojelee sähkön käyttäjää sähköpiiristä karkaavalta virralta. Vikavirtasuoja tulee testata sen omalla testipainikkeella kuukausittain.